Foto’s: Drankwinkel van dieremishandeling beskuldigFoto: NDBV/Facebook Die Nasionale Dierebeskermingsvereniging (NDBV) het aanklagte van dieremishandeling teen ‘n Spar in Butterworth in die Oos-Kaap se Tops-drankwinkel aanhangig gemaak. Andries Venter, ‘n inspekteur by die NDBV sê die aanklagte is aanhangig gemaak nadat ‘n skaap glo vasgebind en as ‘n prys ten toon gestel is. “Die foto’s wys ‘n lewendige skaap wat se bene aan mekaar vasgemaak is waar hy in die drankwinkel lê sonder vryheid van beweging of toegang tot water.” Venter sê die voorval het glo in Mei by die Spar in Fullerstraat se Tops-drankwinkel plaasgevind. “Daar is ‘n kennisgewing aan die dier vasgeplak dat indien klante ‘n spesifieke bottel drank koop hulle die kans staan om die dier te wen.” Die NDBV het die Spar se bestuurder gekontak en is in kennis gestel dat die saak ondersoek is en dat daar aksie geneem is. Dit is onduidelik watter stappe geneem is. “Die NDBV het voldoen aan sy mandaat om ondersoek in te stel en toepaslik op te tree in gevalle van die mishandeling of verwaarlosing van diere,” sê Venter. “Kriminele klagte is aanhangig gemaak in terme van die Wet op Dierebeskerming sowel as die Wet op die Beskerming van Vertoondiere aangesien die dier uitgestal is.” Spar se bemarkingsbestuurder kon nie vir kommentaar bereik word nie.